**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**09 Број: 06-2/263-12**

**18. децембар 2012. године**

**Б е о г р а д**

**ПРЕДСЕДНИКУ НАРОДНЕ СКУПШТИНЕ**

На основу члана 84. став 8. Пословника Народне скупштине, председник Одбора за људска и мањинска права и равноправност полова доставља

**И Н Ф О Р М А Ц И Ј У**

**о**

**јавном слушању на тему**

**Борба против насиља у породици**

Одбор за људска и мањинска права и равноправност полова Народне скупштине, на основу одлуке Одбора од 5. новембра 2012. године, одржао је дана 26. новембра 2012. године јавно слушање поводом обележавања Међународног дана борбе против насиља над женама на тему: Борба против насиља у породици.

Јавном слушању су присуствовали:

Мр Небојша Стефановић, председник Народне скупштине; Мехо Омеровић, председник Одбора за људска и мањинска права и равноправност полова; Јелена Будимировић, Срђан Шајн, Стефан Занков, Тамара Трипић, Петар Кунтић, Бојана Божанић, Наташа Мићић, Вера Пауновић, Злата Ђерић, Елвира Ковач, Љиљана Миладиновић, чланови Одбора за људска и мањинска права и равноправност полова; Гордана Чомић, потпредседник Народне скупштине; Милица Војић-Марковић, Милица Дроњак, Дубравка Филиповски, Миланка Јевтовић Вукојичић, Мирна Косановић, Дијана Вукомановић, Душица Морчев, Миљенко Дерета, Биљана Илић Стошић, Марија Обрадовић, Душица Николић, Александра Ђуровић, Ирена Вујовић, Тања Радовановић, Маја Гојковић, Ирена Алексић, Олгица Батић и Јелена Травар-Миљевић, народни посланици; Стана Божовић, државни секретар у Министарству рада, запошљавања и социјалне политике; Владимир Божовић, државни секретар у Министарству унутрашњих послова; Невена Петрушић, Повереница за заштиту равноправности; Тања Игњатовић, Аутономни женски центар; Весна Николић Ристановић, Виктимолошко друштво Србије; Адриано Мартинс, заменик шефа Делегације Европске уније у Србији; Наталија Мићуновић, директорка Управе за родну равноправност; Драган Кнежевић, Управа за родну равноправност; Јелена Томковић, Данка Савић, Ранђел Милошевић, Министарство унутрашњих послова; Јасминка Јаковљевић, Драгана Грабовић, Заштитник грађана; Станојла Мандић, заменица Повереника за информације од јавног значаја и заштиту података о личности; Светлана Ђорђевић, Канцеларија за људска и мањинска права; Ана Миленић, Делегација Европске уније у Србији; Снежана Стошковић, директорка Градског центра за социјални рад; Сања Ристић Грујичић, Градски центар за социјални рад; Даница Тодоров, Андријана Човић, Покрајински омбудсман; Анита Беретић, Марина Илеш, Наташа Окиљ, Покрајински секретаријат за привреду, запошљавање и равноправност полова; Стојанка Лекић, Светлана Попадић Лежимирац, мр Ђенђи Селеши, Дарко Вукоје, Нада Бодрожић, Вера Угричић Илић, Дејан Стојшић, Скупштина АП Војводине – Одбор за равноправност полова; Весна Шијачки, Владислава Игић, Катарина Крајиновић, Завод за равноправност полова АП Војводина; Бобана Мацановић, Аутономни женски центар; Ђурђица Ергић, Ромски женски центар „Бибија“; Наташа Шакота, Организација за европску безбедност и сарадњу; Изабела Кисић, Сешка Станојловић, Хелсиншки одбор за људска права; Јелена Секулић, Анка Југовић Спајић, Асја Варбанова, UN Women; Весна Јарић, Програм Уједињених нација за развој; Ивана Савић, Београдски фонд за политичку изузетност; Ивана Милојевић, Златиборски круг Чајетина; Соња Дрљевић, АЖИН; Мирјана Максимовић, Милана Лазић, Тим за социјалну укљученост и смањење сиромаштва; Јелена Цакић, Жене за мир Лесковац; Соња Шћекић, директорка Сигурне куће Ниш; Драгица Јевтовић, Полицијска управа Ужице; Ружица Николић, Љиљана Гусић, Наташа Тербец, Комисија за равноправност полова Сомбор; Данијела Гавриловић, Комисија за родну равноправност Аранђеловац; Зорица Рунић, Омбудсман Врачар; Данко Перишић, Нада Банковић, Скупштина општине Аранђеловац; Милица Радосављевић, Драгана Стојановић Крстић, Мирјана Масловарић, Скупштина града Ниша; Томислав Милић, Љиљана Белић, Скупштина општине Пантелеј – Ниш; Жељко Илић, Општина Жагубица; Милан Поповић, Општина Пирот; Биљана Савовић, Скупштина општине Сечањ.

Јавно слушање је отворио председник Одбора за људска и мањинска права и равноправност полова Народне скупштине Мехо Омеровић и поздравио све присутне.

Председник Народне скупштине мр Небојша Стефановић је истакао да је насиље над женама на жалост реалност, али да од те чињенице не треба да бежимо, већ о томе треба да говоримо гласно, како би насиље било искорењено. Истакао је да Народна скупштина треба да има значајну улогу у борби против насиља у породици. У наредном периоду следи ратификација конвенције Савета Европе о превенцији и борби против насиља у породици чиме ће се започети усклађивање кривичног законодавства са стандардима у том документу. Та конвенција ће допринети пре свега превенцији насиља над женама и апеловати на свест државе да се насиље над женама не може толерисати.

У наставку јавног слушања уследила је пројекција филма „Жене које су убиле своје насилнике“ ауторке Изабеле Кисић у трајању од 30 минута.

Након пројекције филма председник Одбора Мехо Омеровић указао је да Народна скупштина Републике Србије учествује у кампањи „16 дана активизма против насиља над женама", која почиње 25. новембра обележавањем Међународног дана борбе против насиља над женама и завршава се 10. децембра обележавањем Међународног дана људских права. На овом јавном слушању имаћемо прилике да саслушамо искуства државних органа и невладиног сектора, шта је до сада учињено и шта још можемо да учинимо.

У уводним излагањима учесницима јавног слушања обратили су се: Владимир Божовић,државни секретар у Министарству унутрашњих послова; Стана Божовић, државни секретар у Министарству рада, запошљавања и социјалне политике, Невена Петрушић, Повереница за заштиту равноправности; Весна Николић Ристановић**,** директорка Виктимолошког друштва Србије; Тања Игњатовић,програмска координаторка у Аутономном женском центру. Уводничари су истакли следеће:

Полицијски службеници пружају јединствену правну и фактичку подршку свим потенцијалним жртвама сарађујући са надлежним државним институцијама, здравственим институцијама, центрима за социјални рад, невладиним организацијама и медијима. Међутим, потребно је да се у што краћем року формира државни тим за борбу против насиља у породици, у чији састав би ушла сва релевантна министарства, као што су Министарство унутрашњих послова, Министарство рада, запошљавања и социјалне политике, Министарство здравља и Министарство правде и државне управе, као и представници Одбора за људска и мањинска права и равноправност полова Народне скупштине, невладиног сектора и медија. Задатак овог тима био би успостављање механизама за информисање и координацију од локала ка републичком тиму и интерагенцијска сарадња, односно сарадња свих актера у овом процесу. Да би овај тим давао што боље резултате потребно је формирати и тимове који би се бавили тачно одређеним областима, као што је тим за праћење и усклађивање правних прописа везаних за ову област и тим за праћење статистичких података у овој области.

У Министарству унутрашњих послова сачињен је Посебан протокол о поступању полицијских службеника у случајевима насиља у породици и у партнерским односима, који ће у најскорије време бити на снази. Истакнут је значај усвојеног Националног акционог плана за примену Резолуције 1325 Савета безбедности Уједињених нација – Жене, мир и безбедност у Републици Србији. Мултисекторско координационо тело, као оперативно тело Владе стара се да се сви постављени циљеви успешно извршавају, а Министарство унутрашњих послова је орган који руководи и обавља стручне и административно техничке послове за то тело.

 Министарство рада, запошљавања и социјалне политике, као и Управа за родну равноправност спровели су низ активности у складу са Националном стратегијом спречавања и сузбијања насиља у породици и у партнерским односима коју је Влада Србије усвојила у априлу 2011. године. Подаци прикупљени у оквиру пројекта „Борба против сексуалног и родно заснованог насиља“ и на основу истраживања „Мапирање породичног насиља према женама у централној Србији“ показују да су мушкарци најчеше починиоци породичног насиља над женама и одговорни су за скоро 90% физичког насиља, 79% психолошког насиља и око 85% економског насиља. У ¾ породичног насиља учинилац је садашњи или бивши супружник или партнер, а у исто толико случајева физичко и сексуално насиље над женама извршено је више од једног пута, док се у половини догодило више од пет пута. Управа за родну равноправност у септембру 2011. године организовала је конференцију о увођењу програма рада са починиоцима насиља у породици. Извршена је обука за запослене у центрима за социјални рад у Београду, Нишу и Крагујевцу, као и још два тренинга за рад са починиоцима насиља у породици. Објављена је публикација о починиоцима насиља у породици и партнерским односима, а 2012. године урађена је Трансакциона анализа „Жене-жртве насиља у породици“.

У наредном периоду предстоји усвајање акционог плана у вези са Националном стратегијом спречавања и сузбијања насиља над женама у породици и у партнерским односима, као и ратификација Конвенције Савета Европе о спречавању и борби против насиља над женама и насиља у породици. Конвенција обавезује уговорне стране да израђују и подржавају програме који имају за циљ да починиоци и починитељке насиља у породици савладају и усвоје ненасилно понашање у међуљудским односима у погледу спречавања даљег насиља и промене образаца насилног понашања. Након потврђивања Конвенције Србија би била дужна да оснивање и спровођење ових програма буде у блиској сарадњи са специјализованим службама за подршку жртвама.

Истакнуто је да се ове године навршава десет година од када је по први пут, усвајањем Закона о изменама и допунама Кривичног законика, насиље у породици постало кривично дело, чиме је проблем насиља у породици изашао из оквира женских невладиних организација и почео да се схвата као јавни, а не као приватни проблем. Међутим, за сузбијање ове појаве нису довољне казне и мере заштите жртава, већ је потребно отклањати узроке ове појаве и мењати свест и однос професионалаца, институција и јавности. Да би се то постигло, неопходно је успостављање новог режима родних односа који се заснивају на равноправности полова.

Служба Повереника за заштиту равноправности поступала је између осталог и по притужбама које су се односиле на функционисање система заштите од насиља над женама. С тим у вези указано је на случај који се односи на коришћење финансијске подршке која се даје из градског буџета тако што се право на ову помоћ признаје само женама које су смештене у сигурну кућу и под условом да нису повратнице у сигурну кућу. Исказан је став да ускраћивање новчане помоћи женама које су повратнице у сигурну кућу представља не само дискриминацију, већ и својеврсну стигматизацију жена које нису одмах успеле да изађу из круга насиља. Такође, служба Повереника је поводом иницијативе Мреже жена против насиља упутила у 23 општине у Србији препоруку да предузму све потребне мере како би, у оквиру своје надлежности и расположивих буџетских средстава, финансијски подржале рад С.О.С. телефона.

Указано је на тежак положај жена које су због неадекватне подршке дошле у ситуацију да учине кривично дело, иако су годинама трпеле насиље у породици. Реакција државних органа је у овим случајевима била веома енергична, оне су проглашене кривим и осуђене. Кључни недостаци у таквим случајевима су: неразумевање континуитета насиља и комплексности ситуације у којој се налази жена жртва насиља, односи моћи који постоје у случајевима мушко-женског насиља, одсуство координације између судова, поступци се воде потпуно одвојено иако су иста лица актери у истом случају. Синдром „претучене жене“ тј. како је насиље које је жена трпела утицало на њено психичко стање, не утврђују ни судије, ни тужиоци ни вештаци. У погледу обука и едукација којих данас има доста, веома је важно да буду квалитетне и стандардизоване. Исто тако је важно да сви који примењују закон имају јасне смернице о томе како да поступају према жртвама и како да примењују закон.

Указано је да је Аутономни женски центар предложио 24 амандмана на Кривични законик ради усклађивања са Конвенцијом Савета Европе о спречавању и борби против насиља над женама и насиља у породици, које је заступао и представљао Заштитник грађана, али 23 амандмана су одбијена од стране радне групе Министарства правде претходне Владе, а одбијени су и амандмани на Закон о кривичном поступку. Аутономни женски центар је поново поднео наведене амандмане и очекује се да ће ова питања народни посланици да поставе представницима извршне власти. Такође је указано да је Влада Републике Србије ставила резерву на два члана наведене Конвенције, што према схватању Аутономног женског центра представља индикаторе дискриминације жена жртава насиља, јер није било резерве на исте чланове при ратификацији Конвенције Савета Европе о заштити деце од сексуалног искоришћавања и сексуалног злостављања.

Истакнуто је да систем треба овим проблемом да се позабави на систематичан начин, да се усвоје обавезујућа, а не препоручена упутства, да се обезбеди специјализација професионалаца у свим секторима и да примери доброг поступања надлежних служби и добре координације постану стандард поступања.

Након уводних излагања уследила је дискусија у којој су учествовали: Јасмина Киурски,заменица апелационог јавног тужиоца; Наталија Мићуновић,директорка Управе за родну равноправност; Адриано Мартинс,заменик шефа Делегације Европске уније у Србији; Срђан Шајн, члан Одбора за људска и мањинска права и равноправност полова Народне скупштине; Анита Беретић, помоћница покрајинског секретара за привреду, запошљавање и равноправност полова АП Војводине; Снежана Стошковић, директорка Градског центра за социјални рад у Београду; Весна Јовић, Програм Уједињених нација за развој (UNDP), координаторка пројекта Интегрисани одговор на насиље над женама у Србији; Даница Тодоров, заменица Покрајинског омбудсмана за равноправност полова.

У дискусији је истакнуто следеће:

Законски оквир у овој области јесте унапређен. Међутим, постојање бројних закона који се баве насиљем у породици и насиљем над женама може истовремено представљати проблем. У припреми ових закона дошао је до изражаја проблем недостатка времена и одсуства стварне повезаности ових законских текстова. Проблем су и честе измене закона које се не могу испратити до краја. Проблематичан је и сам законски текст кривичног дела насиља у породици, као и неусаглашеност Кривичног законика и Породичног закона. Такође, постоје различити статистички подаци када је у питању насиље у породици. Указано је на питање које се отворило након пресуде суда у Стразбуру, а то је да ли се за особу која је прекршајно кажњена може сматрати да је правноснажно осуђена за кривично дело, што би представљало велики проблем.

Истакнута је потреба да се настави са спровођењем Националне стратегије спречавања и сузбијања насиља над женама у породици и у партнерским односима, као и да дође до измена и допуна Кривичног законика, а иницираће се и неке измене Закона о равноправности полова.

Указано је на стање у Европској унији. Принципи родне равноправности налазе се у унутрашњој и спољној политици Европске уније, а главни циљеви су: једнакост мушкараца и жена у запошљавању, једнака зарада мушкараца и жена за исти посао (у Европској унији жене су у просеку за 18% мање плаћене у односу на мушкарце), једнака заступљеност мушкараца и жена на економским позицијама и на позицијама доносиоца одлука. У јуну 2012. године Европска унија је усвојила акциони план за родну равноправност. Истакнуто је да је проблем насиља над женама још више изражен у време економске кризе јер економски преоблеми и стрес утичу на пораст насиља мушкараца над женама. Такође је закључено да ни стање у Србији није задовољавајуће. Жене у Србији и даље теже налазе посао, имају мању зараду од мушкараца и нису довољно заступљене у политици и економији. Иако у Народној скупштини има 33% жена, оне нису заступљене у том проценту у парламентарним делегацијама и традиоционално „мушким“ парламентарним телима. У приватном сектору само 21% жена се налази на менаџерским позицијама.

Истакнуто је да би институције Републике Србије у већој мери требало да користе средства Европског социјалног фонда, као и програма који је недавно усвојен „Equality pays off“ који подржава напоре компанија у развоју вештина запослених и обезбеђивању једнакости између мушкараца и жена. Делегација Европске уније у Србији такође нуди могућност финансирања пројеката и већ финансира шест пројеката за оснаживање жена: три се односе на запошљавање, један на женско предузетништво, а два на заштиту жена од насиља.

Указано је на тежак положај Ромкиња. Као примери добре праксе наведени су случајеви запошљавања Рома у државним органима, нпр. у Министарству унутрашњих послова и Министарству спољних послова, као и код Заштитника грађана. Такву праксу требало би применити и у другим државним органима и институцијама. Ромска удружења треба у већој мери да буду укључена у пројекте који се односе на положај Рома.

Скупштина АП Војводине је 2008. године усвојила Стратегију за заштиту од насиља у породици и других облика родно заснованог насиља, а њеној реализацији значајно је допринело то што је Сектор за равноправност полова на конкурсу Уједињених нација добио донацију од скоро милион долара, што је заједно са средствима из буџета АП Војводине омогућило четворогодишњу имплементацију стратегије. Најважније активности су: у свих 45 градова и општина АП Војводине спроведено је 145 тренинга са партнерима као што је Аутономни женски центар, у 2012. години одржано је 18 конференција случаја, преко 3000 професионалаца обучено је о насиљу у породици, око 800 професионалаца и полицајаца су упознати са карактеристикама и законском регулативом, 750 професионалаца из центара за социјални рад и здравствених установа, око 50 тренинга са око 1000 средњошколаца на тему насиља. Полиција је по први пут подносила кривичне пријаве за кршење мера заштите у Зрењанину, Панчеву и Сомбору. Почео је да функционише јединствени број СОС телефона 0800 101010 за подручје АП Војводине.

Указано је да центри за социјални рад имају проблем капацитета. Међутим, добар пример представља пракса Градског центра за социјални рад који је у претходном периоду имао мобилне тимове за поступање у случајевима породичног насиља и захваљујући изузетно доброј сарадњи пре свега са полицијом, успели су да помогну жртвама породичног насиља. Потребно је што боље повезивање, од система образовања и васпитања до институционалне подршке, подршка медија у развоју свести и изградња поверења у институције система.

Пројекат „Интегрисани одговор на насиље над женама у Србији“ Програма Уједињених нација за развој (UNDP), управо је потврдио значај повезивања институција, како бисмо се уједињени супротставили и пружили интегрисани одговор овом друштвеном проблему. UNDP заједно са UN WOMEN и UNICEF ће наставити да подржава Владу Републике Србије, а тежиште треба да буде на локалној зајединици.

Указано је на значај рада мреже институција „Живот без насиља“ коју је покренуо Покрајински омбудсман за равноправност полова. У претходних седам година усмеравали су активности на координацију рада институција, подстицање рада општинских институција, прикуљање података, едукацију и размену искустава. Посебно су истакнуте активности на проверавању како поступају установе у области здравства у складу са Протоколом за поступање у случајевима насиља над женама.

**Дискусија је окончана закључком да је потребно да Народна скупштина што пре ратификује Конвенцију Савета Европе о превенцији и борби против насиља над женама и насиља у породици, као и да се приступи усклађивању закона, пре свега Кривичног законика, са одредбама ове конвенције. Такође је потребно да се формира државни тим за борбу против насиља у породици, као и да се ради на оснаживању и умрежавању свих институција кроз акциони план. Посебно је важно јачање превенције, правосудног система и установа које пружају помоћ жртвама насиља. У реализацији постављених циљева веома је битна помоћ медија и невладиног сектора.**

 **ПРЕДСЕДНИК ОДБОРА**

 **Мехо Омеровић**